KOMMISSIONENS FORORDNING (EF) Nr. 1435/97 af 23. juli 1997 om bestemmelse af de medlemsstater, i hvilke der kan gennemføres salgskampagner til fremme af forbruget af druesaft i produktionsåret 1996/97

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 536/97 (2), særlig artikel 46, stk. 5, og artikel 81,

under henvisning til Rådets forordning (EØF) nr. 3813/92 af 28. december 1992 om regningsenheden og de vekselkurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), og

ud fra følgende betragtninger:

I henhold til artikel 1, stk. 2, i Kommissionens forordning (EØF) nr. 3461/85 af 9. december 1985 om afholdelse af salgskampagner til fremme af forbruget af druesaft (5), senest ændret ved forordning (EF) nr. 1646/96 (6), bestemmes det for hvert produktionsår, i hvilke medlemsstater der skal gennemføres salgskampagner til fremme af forbruget af druesaft, samt hvilket samlet beløb der skal afsættes til finansiering af salgskampagner i hver af de pågældende medlemsstater;

i artikel 4, stk. 2, i Kommissionens forordning (EØF) nr. 2641/88 af 25. august 1988 om gennemførelsesbestemmelser for støtteordningen vedrørende anvendelsen af druer, druemost og koncentreret druemost med henblik på forarbejdning til druesaft (7), senest ændret ved forordning (EF) nr. 2122/95 (8), er den del af støtten, der er beregnet til finansiering af salgskampagnen, fastsat til 25 %;

i bilag VII til Kommissionens forordning (EF) nr. 1650/96 af 16. august 1996 om fastsættelse af opkøbspriser og støtte samt visse andre beløb, der for produktionsåret 1996/97 anvendes i forbindelse med interventionsforanstaltningerne i vinsektoren (9), fastsættes støtten for produktionsåret 1996/97;

størrelsen af det beløb, der kan anvendes til finansieringen, afhænger af den mængde produkter, for hvilken støtten vil blive ydet; det disponible beløb til finansiering af foranstaltningen i produktionsåret 1996/97 anslås til 6 540 000 mio. ECU;

betingelserne for at gennemføre disse salgskampagner opfyldes af de medlemsstater, hvor de blev gennemført i det foregående produktionsår; for at muliggøre sådanne kampagner med henblik på at forøge forbruget af druesaft i Østrig, der har anmodet herom, bør der afsættes et beløb til denne medlemsstat, for at landet kan indlede en sådan kampagne;

for at sikre en bedre forvaltning af budgetmidlerne er det nødvendigt at fastsætte en frist for underskrivelse og betaling af kontrakterne;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

1. I produktionsåret 1996/97 gennemføres salgskampagnerne til fremme af forbruget af druesaft, jf. artikel 1, stk. 1, i forordning (EØF) nr. 3461/85, i Tyskland, Østrig, Frankrig, Spanien og Nederlandene.

Det samlede beløb til finansiering af disse kampagner andrager:

- 2 120 000 ECU for Tyskland

- 600 000 ECU for Østrig

- 1 500 000 ECU for Frankrig

- 1 700 000 ECU for Spanien

- 620 000 ECU for Nederlandene.

2. Kontrakter, der udfærdiges i forbindelse med denne salgskampagne, underskrives senest ni måneder efter ikrafttrædelsen af nærværende forordning. Kontraktbeløbet udbetales senest tre måneder efter kontrakternes korrekte gennemførelse.

3. De i stk. 1 nævnte beløb omregnes til national valuta ved hjælp af den landbrugsomregningskurs, der er gældende den 1. september 1997.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 84 af 27. 3. 1987, s. 1.

(2) EFT nr. L 83 af 25. 3. 1997, s. 5.

(3) EFT nr. L 387 af 31. 12. 1992, s. 1.

(4) EFT nr. L 22 af 31. 1. 1995, s. 1.

(5) EFT nr. L 332 af 10. 12. 1985, s. 22.

(6) EFT nr. L 207 af 17. 8. 1996, s. 5.

(7) EFT nr. L 236 af 26. 8. 1988, s. 25.

(8) EFT nr. L 212 af 7. 9. 1995, s. 7.

(9) EFT nr. L 207 af 17. 8. 1996, s. 10.